《披云台》
宋代·葛胜仲

深公出东都，山色已清好。流行沧江上，快意时绝倒。

洗尽眼界尘，招提迹如扫。众挽来灵山，世故亦相恼。

平生爱山心，不厌更幽讨。扪萝开细岑，脱履藉丰草。

聊烦坡陀石，坐此突兀老。是身端如云，去住殊未保。

孤峰起孤烟，晴湖漾晴昊。宾主两忘言，可为知者道。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。